Torsdag morgen kæmper Nordjyllands Beredskab fortsat mod den store naturbrand, der onsdag brød ud ved Dokkedal sydøst for Aalborg.

»Det, jeg ved, er, at de stadig er i gang med at forsøge at slukke branden. Brandvæsnet har stadig en del styrker indsat deroppe, og branden er åbenbart lidt svær at få bugt med,« forklarer vagtchef hos Nordjyllands Politi, Jes Falberg, til B.T. tidligt torsdag morgen.

Der har dog ikke været nogen fare for personer, fortæller han.

»Det seneste, jeg har hørt, er, at de har anmodet om at få nogle droner derop for at forsøge at få et overblik over det. Så det brænder desværre stadigvæk,« siger vagtchefen.

Foto: Alarm112midtjylland.dk Vis mere Foto: Alarm112midtjylland.dk

Sent onsdag aften fortalte B.T.s medarbejder på stedet, at beredskabet frygtede, at gløderne skulle springe over til den nærliggende skov - Lille Vildmose - og sprede branden.

Torsdag morgen fortæller Jes Falberg, at han ikke har hørt noget om, at branden skulle have spredt sig i nattens løb.

»Vi har ikke hørt noget om det, og jeg formoder, at de havde givet lyd fra sig, hvis det var sket,« siger han.

Efter midnat forsøgte beredskabet at få lavet en såkaldt slangevej ved at trække slanger med havvand fra Aalborg Bugt, fortalte B.T.s medarbejder natten til torsdag.

Samtidig gik beredskabet i gang med at køre vand ud i området ved hjælp af en gylletank og beredskabsstyrelsens vandkanoner.

Tofte Skov ligger på kanten af Lille Vildmose ved Dokkedal og er en af de største skove i Danmark. Den strækker sig over et område på 500 hektar, og onsdag aften spredte branden sig med hastige skridt - med risiko for at udvikle sig til en skovbrand og en langvarig mosebrand.

»Alt er knastørt, og naturen er eksplosivt. Hvis det gnistrer et sted, starter der en brand, og så løber det lynhurtigt gennem markerne. Og lige nu kan vi ikke udelukke, det kan sprede sig til hele skoven. Men det arbejder vi på ikke må ske,« lød det onsdag aften fra beredskabschef Jan Eldza til B.T.

Da B.T.s medarbejder var på vej til stedet onsdag aften, kunne røgen fra branden ses 40 km væk.

Der er endnu ingen, der er blevet evakueret, da det er et indhegnet område. Der er kun én person, der bor i området - heldigvis flere kilometer fra branden. Til gengæld er andre udsat.

»Det er jo en naturskov, så der er både kronvildt og vildsvin i fare. Men de skal nok klare sig,« sagde Jan Eldza onsdag aften.



Henter kort...

Ved du noget om sagen? Så hører B.T. meget gerne fra dig. Send en mail til 1929@bt.dk eller skriv en besked til os her på Facebook.